**KERIS MAS**

Cerpenis dan penyair Keris Mas dilahirkan pada 10 Jun 1922 di Kampung Ketari, Bentong, Pahang dan meninggal pada 9 Mac 1992. Keris Mas telah berumahtangga dengan Rosewita bt. Haji Ali yang pernah bekerja di Utusan Melayu. Mereka mempunyai dua orang anak, seorang perempuan dan seorang lelaki. Keris juga dikenali dengan nama samaran seperti Pejuang Sastera Negara, Aku, KM, Kamal Kamludin M dan Mister X.

 Beliau mendapat pendidikan di Sekolah Melayu Bentong, Pahang, 1929 – 1933, Tawalib School, Sumatera, Indonesia, Kolej Kulliahtul Muallimin al-Islamiah, Sumatera, dan lulus dalam bidang Ilmu Umum, 1940, Pitman College, Singapura dan mengikuti kursus matrikulasi di Unversity of London di Singapura tetapi tidak tamat akibat terhalang oleh Perang Dunia Kedua.

 Keris Mas pernah berkhidmat sebagai Pegawai Penerangan Parti Kebangsaan Melayu Malaya (PKMN) Cawangan Pahang, Pengarang Utusan Melayu, Singapura, Pengarang Melayu Raya, Pengarang Warta Negara, Sidang Pengarang Syarikat Utusan Melayu, Pengarang Umum Dewan Bahasa dan Pustaka (DBP), Ketua Pengarang DBP, dan Ketua Bahagian Pembinaan dan Pengembangan Sastera, DBP. Beliau menamatkan perkhidmatan pada 10 Jun 1977. Selepas itu, beliau dilantik sebagai Penulis Tamu DBP (1 Julai 1977 hingga 30 September 1978), Karyawsan Seni, Universiti Malaya (1979-1980) dan sekali lagi sebagai Penulis Tamu DBP (1985-1986). Beliau telah menerima beberapa anugerah seperti Anugerah Pejuang Sastera (1976), Anugerah Sastera Negara (1981), Anugerah Asean (dalam bidang kesusasteraan-1987), dan Ijazah Kehormat Doktor Persuratan (Universiti Sains Malaysia-1989).

 Bidang penulisan Keris Mas ialah puisi, cerpen, novel dan esei kritikan. Cerpen Keris Mas yang pertama kali disiarkan bertajuk “Mengembara di Padang Cinta” termuat dalam majalah *Panji Islam* dan diterbitkan di Medan, Sumatera, tatkala beliau sedang belajar di sekolah agama di Padang. Cerpen kedua, “Wasiat Orang Bangsawan” tersiar dalam *Suluh Malaya*, 1 Jun 1946. Sehingga tahun 1960, sebanyak 60 buah cerpen telah dihasilkan. Cerpen-cerpen beliau telah dimuatkan dalam beberapa buah antologi, iaitu *Mekar dan Segar* (1959), *Dua Zaman (*1963), *Patah Tumboh* (1963) dan *Pertentangan* (1968). Novelnya ialah *Pahlawan Rimba Malaya* (1967), *Saudagar Besar dari Kuala Lumpur* (1983), *Anak Titiwangsa* (1967) dan *Rimba Harapan* (1985). Beberapa buah cerpen Keris Mas telah diterjemahkan ke dalam bahasa-bahasa lain seperti Cina, Korea, Inggeris dan Rusia. Sehingga kini, sebelas buah cerpennya telah diterjemahkan ke bahasa Cina dalam penerbitan *Mingguan Petir*, *Nanyang Evening*, *Nanyang Evening Post*, *Nanyang Siang Pau*, *Pemuda Pemudi Universiti* dan *Nanyang Siang Wen Che*. Tiga buah cerpennya telah juga diterjemahkan ke dalam bahasa Inggeris seperti “They Do Not Understand”( Mereka Tidak Mengerti) dalam *Tenggara* (1969), “Fallen”(Runtuh), dalam *Tenggara* (1968) dan “The Approach of Independence”(Menjelang Merdeka) dalam *Tenggara* (1967). Hasil karya bukan kreatif ialah *Memoir Keris Mas 30 Tahun Sekitar Sastera* (1979), *Esei Pilihan Keris Mas* (1981) dan *Perbincangan Gaya Bahasa Sastera* (1990).

 Panel Anugerah Sastera Negara 1981 dalam laporannya mengatakan , “ Keris Mas ialah seorang sasterawan dan pemikir penting pada tahap kedua perkembangan awal kesusasteraan Malaysia moden. Sumbangannya konkrit dan kesannya luas dalam memodenkan dan menghasluskan genre cerpen. Sebagai seorang penulis yang selalu memikir tentang masyarakat dan seninya, beliau amat jelas dalam kepercayaan dan prinsip hidup serta sasteranya. Kepercayaan dan prinsip ini bukan saja diikutinya dengan kepenuhan peribadi, tetapi juga diperjuangkan supaya dapat dikekalkan dengan baik.

 Baharuddin Zainal (*Wajah,* 1981) menilai Keris Mas sebagai tokoh yang terpenting dan berpengaruh kepada golongan penulis muda dan beliau membentuk namanya sebagai penulis melalui bakat, fikiran yang kritis, penguasaan bahasa yang baik dan kematangan pengalamanya.

Anugerah Pejuang Sastera yang disampaikan oleh Perdana Menteri, Datuk Hussein Onn, 1976. (2) Anugerah Sastera Negara oleh Seri Paduka Baginda yang Dipertuan Agong yang membawa gelaran Sasterawan Negara, 1981. (3) Anugerah bintang kebesaran Ahli Mangku Negara (AMN) oleh Seri Paduka Baginda Yang Dipertuan Agong, 1968. (4). Anugerah bintang kebesaran Kesatria Mangku Negara (KMN) oleh Seri Paduka Baginda Yang Dipertuan Agong, 1982. (5). Anugerah SEA Write Awarad oleh Raja Thailand diBangkok, 1987. (6). Anugerah Kehormat ijazah tertinggi Doktor Persuratan oleh Universiti Sains Malaysia, Pulau PInang, 1989